***** ΚΑΝΟΝΙΣΜΟΣ (ΕΟΚ) αριθ. 1552/90 ΤΗΣ ΕΠΙΤΡΟΠΗΣ της 8ης Ιουνίου 1990 περί καθορισμού των τιμών και των ποσών που καθορίζονται σε Ecu στον τομέα του γάλακτος και των γαλακτοκομικών προϊόντων, και τα οποία μειώνονται συνεπεία της επανευθυγράμμισης των νομισμάτων της 5ης Ιανουαρίου 1990 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1677/85 του Συμβουλίου της 11ης Ιουλίου 1985 σχετικά με τα νομισματικά εξισωτικά ποσά στον γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (2), και ιδίως το άρθρο 6 παράγραφος 3, Εκτιμώντας: ότι ο κανονισμός (ΕΟΚ) αριθ. 784/90 της Επιτροπής της 29ης Μαρτίου 1990 περί καθορισμού του συντελεστή μείωσης των γεωργικών τιμών κατά την περίοδο εμπορίας 1990/91 λόγω της επανευθυγράμμισης των νομισμάτων της 5ης Ιανουαρίου 1990 και περί τροποποίησης των τιμών και των ποσών που καθορίζονται σε Ecu για την εν λόγω περίοδο (3) έχει καθορίσει κατάλογο των τιμών και των ποσών στον τομέα του γάλακτος και των γαλακτοκομικών προϊόντων που πολλαπλασιάζονται με το συντελεστή 1,001712 από τις 14 Μαΐου 1990, στο πλαίσιο του καθεστώτος της αυτόματης κατάργησης των αρνητικών νομισματικών αποκλίσεων· ότι το άρθρο 3 του κανονισμού (ΕΟΚ) αριθ. 784/90 προβλέπει να διευκρινίσει τη μείωση που προκύπτει· ότι για την περίοδο 1990/91 η ενδεικτική τιμή γάλακτος και οι τιμές παρέμβασης βουτύρου, αποκορυφωμένου γάλακτος σε σκόνη και των τυριών grana padano και parmigiano reggiano έχουν καθοριστεί από τον κανονισμό (ΕΟΚ) αριθ. 1180/90 του Συμβουλίου (4)· ότι οι τιμές κατωφλίου ορισμένων γαλακτοκομικών προϊόντων έχουν καθοριστεί από τον κανονισμό (ΕΟΚ) αριθ. 1182/90 του Συμβουλίου (5)· ότι τα ποσά που πρέπει να αφαιρεθούν από την τιμή κατωφλίου για τα προϊόντα που αποτελούν μέρος της ομάδας αριθ. 11 καθορίζονται στο άρθρο 8 του κανονισμού (ΕΟΚ) αριθ. 2915/79 του Συμβουλίου (6), όπως τροποποιήθηκε τελευταία από τον κανονισμό (ΕΟΚ) αριθ. 3884/89 (7)· ότι οι αξίες «ελεύθερο στα σύνορα» για ορισμένα τυριά που έχουν εισαχθεί από τρίτη χώρα καθορίζονται από τον κανονισμό (ΕΟΚ) αριθ. 1762/82 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 107/90 (9)· ότι η ειδική εισφορά που εφαρμόζεται στο ολλανδικό βούτυρο που καθορίζεται στο άρθρο 3 του κανονισμού (ΕΟΚ) αριθ. 2967/89 του Συμβουλίου (10), όπως τροποποιήθηκε τελευταία από τον κανονισμό (ΕΟΚ) αριθ. 491/90 (11)· ότι η ενίσχυση για αποκορυφωμένο γάλα που μεταποιείται για την παρασκευή καζεΐνης και καζεϊνικών αλάτων καθορίζεται στον κανονισμό (ΕΟΚ) αριθ. 756/70 της Επιτροπής (12), όπως τροποποιήθηκε τελευταία από τον κανονισμό (ΕΟΚ) αριθ. 3463/89 (13)· ότι το όριο ενίσχυσης για το αποκορυφωμένο γάλα σε σκόνη που προορίζεται για τη διατροφή των ζώων καθορίζεται στο άρθρο 2α παράγραφος 3 του κανονισμού (ΕΟΚ) αριθ. 986/68 του Συμβουλίου (14), όπως τροποποιήθηκε τελευταία από τον κανονισμό (ΕΟΚ) αριθ. 1115/89 (15)· ότι τα ποσά των ενισχύσεων που χορηγούνται για το αποκορυφωμένο γάλα και το αποκορυφωμένο γάλα σε σκόνη που προορίζεται για τη διατροφή ζώων καθορίζονται στο άρθρο 1α παράγραφος 3 του κανονισμού (ΕΟΚ) αριθ. 1105/68 της Επιτροπής (16), όπως τροποποιήθηκε τελευταία από τον κανονισμό (ΕΟΚ) αριθ. 1587/89 (17)· ότι το ποσό ενίσχυσης για την αγορά βουτύρου από μη κερδοσκοπικά ιδρύματα και οργανισμούς καθορίζεται στο άρθρο 1 του κανονισμού (ΕΟΚ) αριθ. 2192/81 της Επιτροπής (18), όπως τροποποιήθηκε τελευταία από τον κανονισμό (ΕΟΚ) αριθ. 1679/89 (19)· ότι το ποσό ενισχύσεως που επιτρέπει την αγορά βουτύρου με μειωμένη τιμή από τους δικαιούχους κοινωνικής πρόνοιας καθορίζεται στον κανονισμό (ΕΟΚ) αριθ. 2990/82 της Επιτροπής (20), όπως τροποποιήθηκε τελευταία από τον κανονισμό (ΕΟΚ) αριθ. 4109/88 (21)· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι τιμές και τα ποσά που καθορίζονται σε Ecu για την περίοδο εμπορίας 1990/91, στον τομέα του γάλακτος και των γαλακτοκομικών προϊόντων και μειώνονται σύμφωνα με το άρθρο 2 του κανονισμού (ΕΟΚ) αριθ. 784/90, είναι εκείνα που αναφέρονται στο παράρτημα. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 14 Μαΐου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Ιουνίου 1990.

[Source: multi_eurlex | Tokens: 3934]